Document ID: 31987D0275

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Μαΐου 1987
σχετικά με τη διατήρηση του καθεστώτος του Λουξεμβούργου όσον αφορά την κλασική πανώλη των χοίρων
(87/275/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 80/1095/ΕΟΚ του Συμβουλίου της 11ης Νοεμβρίου 1980 που καθορίζει τις συνθήκες που προορίζονται να καταστήσουν και να διατηρήσουν την επικράτεια της Κοινότητας απρόσβλητη από την κλασική πανώλη των χοίρων (1), όπως τροποποιήθηκε τελευταία από την απόφαση 87/230/ΕΟΚ (2), και ιδίως το άρθρο 8 παράγραφος 2,
Εκτιμώντας:
ότι με την απόφαση 81/400/ΕΟΚ της Επιτροπής της 15ης Μαΐου 1981 που καθορίζει το καθεστώς των κρατών μελών όσον αφορά την κλασική πανώλη των χοίρων για την εξάλειψή της (3), το Λουξεμβούργο θεωρήθηκε επίσημα ότι είναι απρόσβλητο από την κλασική πανώλη των χοίρων·
ότι το καθεστώς αυτού του κράτους μέλους που είναι επίσημα απρόσβλητο από την κλασική πανώλη των χοίρων είχε ιδιαίτερη σημασία όσον αφορά τους κανόνες σχετικά με τις ενδοκοινοτικές συναλλαγές που προβλέπονται από την οδηγία 64/432/ΕΟΚ του Συμβουλίου της 26ης Ιουνίου 1964 σχετικά με τα προβλήματα υγειονομικού ελέγχου στον τομέα των ενδοκοινοτικών συναλλαγών βοοειδών και χοίρων (4), και ιδίως το άρθρο 4β, την οδηγία 72/461/ΕΟΚ του Συμβουλίου της 12ης Δεκεμβρίου 1972 σχετικά με προβλήματα υγειονομικού ελέγχου σε θέματα ενδοκοινοτικών συναλλαγών νωπών κρεάτων (5), και ιδίως το άρθρο 13α, και την οδηγία 80/215/ΕΟΚ του Συμβουλίου της 22ας Ιανουαρίου 1980 σχετικά με προβλήματα υγειονομικού ελέγχου σε θέματα ενδοκοινοτικών συναλλαγών προϊόντων με βάση το κρέας (6), και ιδίως το άρθρο 10·
ότι διαπιστώθηκαν εστίες κλασικής πανώλης των χοίρων στο έδαφος του Λουξεμβούργου από τις 13 Απριλίου 1987·
ότι οι εστίες που διατυπώθηκαν σε περιορισμένο αριθμό βρίσκονται σε καλώς καθορισμένα τμήματα του εδάφους του Λουξεμβούργου·
ότι οι αρχές του Λουξεμβούργου έλαβαν όλα τα αναγκαία μέτρα για να ελέγξουν την ασθένεια και να ελέγξουν κάθε κίνηση χοίρων και προϊόντων χοίρου προς το εξωτερικό των μερών του εδάφους που είναι εκτεθειμένα σε κινδύνους μολύνσεως·
ότι, υπό τις συνθήκες αυτές, είναι σκόπιμο να διατηρηθεί το καθεστώς του απρόσβλητου από την κλασική πανώλη των χοίρων του Λουξεμβούργου κατά τη διάρκεια που είναι αναγκαία για την διευκρίνιση της καταστάσεως και την έγκριση των κατάλληλων μέτρων·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το καθεστώς του επίσημα απρόσβλητου κράτους από την κλασική πανώλη των χοίρων για το Λουξεμβούργο διατηρείται έως τις 31 Μαΐου 1987.
Άρθρο 2
Η Επιτροπή παρακολουθεί την εξέλιξη της κλασικής πανώλης των χοίρων στο Λουξεμβούργο προκειμένου να εγκρίνει, πριν από τις 31 Μαΐου 1987, τις κατάλληλες αποφάσεις συναρτήσει της εξελίξεως αυτής.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 15 Μαΐου 1987.

Labels: 0
18
6